Lean Milo (M), 2023-05-02:
Det virker godt, og der kom lidt tilhørere på bænkene også, så alt er godt.
Først og fremmest tak for ordet, og tak til ministeren for redegørelsen om det nordiske samarbejde.
For en uge siden var mit sigte indstillet på dansk erhvervsliv.
Jeg har de sidste 4 hverdage og 1 weekend måttet kalibrere, og nu står jeg her, klar til at tage fat.
Jeg er ny på tinge, og det er et stort privilegie for mig, men det er også med en vis ærefrygt.
Jeg ser frem til at komme i gang med mine nye arbejdsopgaver og samtidig få handlet på regeringens og Moderaternes visioner for bl.a. det nordiske samarbejde.
I kan forvente, at jeg vil gøre mig umage, men jeg håber, I vil bære over med mig lige her til at begynde med.
I en turbulent tid i verden anno 2023 med adskillige kriser kan det være fristende at isolere sig som land og fokusere på interne problemer og løsninger, men den tid, vi lever i, kræver tværtimod, at Danmark går forrest i at fremme internationalt samarbejde, og her er Norden et vigtigt fælles ståsted.
Vores fælles vision om at blive verdens mest bæredygtige og integrerede region frem mod år 2030 bygger på et stærkt samarbejde i bl.a. Nordisk Ministerråd og Nordisk Råd.
I dag er, som konsekvens af invasionen, en ny sikkerhedspolitisk dynamik gældende, som påvirker Norden og selvfølgelig også den resterende del af det internationale samfund.
I forlængelse heraf må vi ikke glemme bl.a. det vigtige samarbejde omkring integrationen af ukrainske flygtninge, som er fordrevet på grund af krigen.
Aktuelle økonomiske og finansielle udfordringer som følge af Ruslands invasion, håndteringen af inflation og de høje energipriser er gældende på tværs af de nordiske lande.
Vigtigt er det, at vi står sammen i de nordiske lande og sikrer, at den grønne omstilling kan blomstre og vokse sig stor gennem vores virksomheder her i Norden.
Vores virksomheder skal kunne udveksle erfaringer og vækste i fællesskabet, hvis den grønne omstilling skal blive den nye bæredygtige økonomi.
Og her må vores myndigheder aldrig være en stopklods for, at erhvervslivet kan gøre denne vision til virkelighed.
Det nordiske samarbejde er stærkt og bygger på solide fælles værdier, men samarbejdet står også over for nye og ukendte udfordringer, som vi skal kunne håndtere.
Det er fremvæksten af ny teknologi med eksempelvis chatbots, og undskyld det engelske begreb, som er en digital kundeservicemedarbejder, og OpenAI, og endnu en gang undskyld for det engelske begreb, som er et koncept, hvor man giver adgang til kunstig intelligens for alle, men OpenAI er også en amerikansk virksomhed.
Det skaber nye dimensioner i forhold til bl.a. arbejdsmarked, innovation og geopolitik.
Det nordiske samarbejde skal være ambitiøst i forhold til at være førende på innovation og iværksætteri.
Vi skal være ambitiøse i forhold til at bygge de næste store virksomheder her i Norden, fordi vi har uddannelse og forskning af høj kvalitet, som netop fordrer det.
Vores nordiske myndigheder skal skabe forudsætningerne for samarbejde på tværs af landegrænserne, så virksomheder kan vokse og blive konkurrencedygtige i hele verden.
Det nordiske samarbejde kan i fremtiden skabe endnu bedre betingelser for innovationen, og det er noget, jeg mener vi bør prioritere.
Udveksling af erfaring, idéer og innovation skal være med til at løse klimaforandringerne, som vi i Norden står over for, og som vi har et stort fælles ansvar for at løse.
Målet om at gøre Norden til den mest bæredygtige region skal sættes i højsædet og kalder på tættere samarbejde.
Derfor skal vi efter min mening fastholde, prioritere og styrke en tæt kommunikation mellem vores myndigheder, som tjener de gode interesser i det nordiske samarbejde.
Kort sagt er det bydende nødvendigt at fortsætte samarbejdet med at udvikle det nordiske samarbejde.
Presset for at løse klimakrisen er hovedsagelig båret frem af de yngre generationer.
Inddragelse af unge, bl.a. i det nordiske samarbejde, er et vigtigt skridt at tage, fordi vi har brug for de unges visioner, og fordi vi har brug for nytænkning af løsninger på klimakrisen.
Klimaomstilling i Norden kan forhåbentlig på sigt blive et eksempel på, hvordan man i fællesskab tager aktion på den grønne omstilling, som forskning og erhvervslivet skal være med til at accelerere.